**ELŐTERJESZTÉS**

**Szombathely Megyei Jogú Város Közgyűlése**

**2023. március 30-ai ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2023. március 20-án** a szépkorú Kiss Lajosnét köszöntöttem fel 95. születésnapja alkalmából.

**Március 21-én** a városi területek zöldebbé tételével szerette volna felhívni Szombathely Megyei Jogú Város a Savaria Városfejlesztési Kft.-vel közösen az emberek figyelmét a természet- és környezetvédelem fontosságára, a légköri szén-dioxid-koncentráció és az üvegházhatású gázok kibocsátásának csökkentésére, valamint a megrendezésre kerülő szemléletformáló kampányok révén a célterületen élők partnerségi együttműködésének, közösségépítő erejének növelésére. Ennek eredményeként fog elindulni a közösségteremtő faültetési kampány Szombathelyen, melynek első állomása a Gayer parkban volt, ahol a jelenlévőket köszöntöttem. Az eseményen részt vett Horváth Soma alpolgármester úr és Németh Ákos tanácsnok úr is.

**Március 22-én** a szépkorú Tamás Józsefnét köszöntöttem fel 90. születésnapja alkalmából.

E napon került megrendezésre a Nyugdíjas Óvodavezetők találkozója, melyen dr. László Győző alpolgármester úr köszöntötte az egykori intézményvezetőket.

E napon ült össze az Idősügyi Tanács, melyen dr. László Győző alpolgármester úr is részt vett.

E napon Horváth Soma alpolgármester úr képviselői fogadóórát tartott a Szombathelyi Derkovits Gyula Általános Iskolában.

**Március 23-án** a Béke téren Németh Ákos tanácsnok úrral a lakossági 1000 fa program keretében facsemetéket adtunk át a regisztrálóknak.

E napon Horváth Soma alpolgármester úr részt vett a Magyar Géniusz vándorkiállítás sajtótájékoztatóján

az Iseum Savariense Régészeti Műhely és Tárházban.

E napon Szuhai Viktor tanácsnok úr a GUEST Forgószelek szárnyán c. HR rendezvényen vett részt Pécsen.

**Március 24-én** dr. László Győző alpolgármester úr Marian-Alexandru Tănase-t, a Román Nagykövetség II. titkárát fogadta.

E napon Horváth Soma alpolgármester úr a húsvéti vásárról tartott sajtótájékoztatót a Fő téren.

E napon Bokányi Adrienn tanácsnok asszony a Szombathelyi Művészeti Szakgimnáziumban megrendezett XXV. Országos Mintázásverseny díjátadója előtt beszéddel köszöntötte a versenyzőket, felkészítő szaktanáraikat és a versenybizottság tagjait.

E napon Szuhai Viktor tanácsnok úr az autista személyek számára fenntartott nappali ellátó intézmények látogatásán vett részt Békéscsabán.

**Március 25-én** a Nobel-díjjal kitüntetett Bruce Alan Beutler amerikai immunológus és genetikus kutatót fogadtuk Szombathelyen dr. László Győző és dr. Horváth Attila alpolgármester urakkal a Nemzeti Tudósképző Akadémia programjának keretén belül a Schrammel-házban. Szombathely a februári közgyűlésen döntött a Nemzeti Tudósképző Akadémiával történő együttműködésről, ennek a programnak a keretében érkezett Chicagóból Beutler professzor úr, aki az ünnepélyes fogadás másnapján az ELTE Bolyai János Gyakorló Álalános Iskola és Gimnáziumban tartott előadást az érdeklődő diákoknak, akik kötetlen beszélgetésen vehettek részt a Nobel-díjas tudóssal.

**Március 28-án** a megújult Kresz-parkban tartottam sajtótájékoztatót Horváth Soma alpolgármester úrral és Horváth Zoltánnal, az AGORA Savaria Kulturális és Médiaközpont NKft. ügyvezető igazgatójával a Kresz-park tavaszi nyitásáról és a tavaszi utcatakarításról, ami március 28-án kezdődött a Kresz-park felújított útjain és környezetében, amely április 1-jén fog újra nyitni a Víztoronnyal együtt.

E napon Horváth Soma alpolgármester úr a Szombathelyi Váci Mihály Általános Iskola és Alapfokú Művészeti Iskola névadója tiszteletére rendezett Váci-hét megnyitóján mondott köszöntő beszédet.

**Március 29-én** Bokányi Adrienn tanácsnok asszony előadást tartott a Budapesten rendezett Smart Ageing Konferencián, majd szintén előadást tartott a Pannónia Étteremben megrendezett Vállalkozók és Munkáltatók Országos Szövetsége rendezvényén, ahol a városi fejlesztési tervekről és az eddig elért eredményekről beszélt.

**Tisztelt Közgyűlés!**

Az SZMSZ 74. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előző Közgyűlés óta, a 2023. február 21. – március 27. közötti időszakban az átruházott határkörben hozott polgármesteri döntések száma az alábbiak szerint alakult:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet** | |
| 1. a személyi térítési díj összegének megállapítása, ha a kötelezett az intézményvezető döntésének jogszerűségét vitatja, vagy méltányosságból annak csökkentését, illetve elengedését kéri | 3 |
| **A helyiségbérlet szabályairól szóló 17/2006. (V.25.) önkormányzati rendelet** | |
| 1. bérlő kijelölése | 1 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** | |
| 1. Nyugdíjas Bérlők Házában bérlőkijelölés | 2 |
| 1. MOP-Házban elhelyezésre kerülő szálláshasználó kijelölése | 1 |
| **A közterület használatának szabályairól szóló 2/2011. (I.31.) önkormányzati rendelet** | |
| 1. közterület-használattal kapcsolatos feladatok ellátása | 106 |
| **A környezet- és természetvédelem helyi szabályairól szóló 33/2012. (XI.12.) önkormányzati rendelet** | |
| 1. közterületen tartandó szabadtéri rendezvény zajkibocsátási határértékének megállapítása | 5 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** | |
| 1. egyes, a közúti közlekedésről szóló 1988. évi I. törvényben meghatározott hatáskörök gyakorlása | 76 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** | |
| 1. a tulajdonosi jogok gyakorlása 15 millió forint egyedi forgalmi értéket el nem érő forgalomképes ingatlan és ingó vagyon esetében | 16 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** | |
| 1. települési támogatások megállapítása iránti eljárás, köztemetés elrendelése | 671 |
| **A településkép védelméről szóló 26/2017. (XII.20.) önkormányzati rendelet** | |
| 1. településképi bejelentés tudomásul vétele | 10 |
| 1. településképi vélemény | 3 |
| **Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet** | |
| 1. az ajánlatkérő nevében a közbeszerzési eljárást lezáró döntés meghozatala | 2 |
| **az önkormányzat 2023. évi költségvetéséről szóló 4/2023. (II.28.) önkormányzati rendelet** | |
| 1. a költségvetésért felelős alpolgármester javaslata alapján két költségvetési rendeletmódosítás közötti időben előirányzat átcsoportosítás végrehajtása | 5 |
| 1. kisösszegű követelés, felszámolási eljárás alá vont gazdálkodóval szemben fennálló meg nem térült követelés, végrehajtási eljárások során behajthatatlanná vált, valamint bírósági döntéssel alátámasztott behajthatatlan követelés törlésének engedélyezése | 5 |
| **Összesen:** | **906** |

E döntések közül a Magyarország helyi önkormányzatairól szóló 2011. évi CLXXXIX. törvény 52. § (2) bekezdése alapján nem hatósági döntésként a Vas Vármegyei Kormányhivatalnak 165 határozat került megküldésre.

Kérem a Tisztelt Közgyűlést, hogy a tájékoztatót elfogadni szíveskedjen.

**Szombathely, 2023. március 29.**

**/:Dr. Nemény András:/**

**HATÁROZATI JAVASLAT**

**……/2023. (III.30.) Kgy. számú határozat**

Szombathely Megyei Jogú Város Közgyűlése az SZMSZ 74. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal